L-organizzazzjonijiet saħqu li l-Prim Ministru lest jilqa' t-talba għal monument li jfakkar lil Caruana Galizia Is-sitt organizzazzjonjiet li jaħdmu biex jipproteġu d-drittijiet tal-ġurnalisti u d-dritt fundamentali tal-espressjoni u li fl-aħħar jiem kienu Malta, ippubblikaw ir-riżultati preliminari taż-żjara tagħhom f'Malta u wrew it-tħassib tagħhom għall-fatt li l-Prim Ministru Joseph Muscat għad għandu libelli kontra Daphne Caruana Galizia u binha Matthew. L-organizzazzjonijiet saħqu li waqt il-laqgħa li kellhom mal-Prim Ministru semmewlu dawn iż-żewġ libelli u hu spjega li l-libell li fetaħ kontra Caruana Galizia kien l-ewwel wieħed li fetaħ kontra ġurnalist fil-karriera kollha tiegħu u li l-libell kontra Matthew Caruana Galizia fetħu minħabba li rrepeta dak li kienet kitbet ommu. L-NGOs insistew li huwa ta' tħassib li politiku jkompli bil-libelli kontra ġurnalista anke wara mewtha u insistew li anke organizzazzjonijiet oħra li jipproteġu d-drittijiet tal-bniedem tkellmu kontra dan. Insistew li f'Malta, il-libelli qed jintużaw "eċċessivament" biex jagħlqu ħalq il-ġurnalisti. 'L-awtoritajiet mhux juru urġenza biex ikun solvut il-każ' Dwar l-investigazzjoni dwar il-qtil ta’ Daphne Caruana Galizia wrew ukoll it-tħassib tagħhom għax fi kliemhom ma kien hemm l-ebda progress wara l-arrest ta’ tliet persuni akkużati bil-qtil tagħha Saħqu li agħar minn hekk huwa l-fatt li l-awtoritajiet donnhom qed jikkuntentaw b’dawn l-arresti u ma wrew l-ebda urġenza biex il-każ ikun konkluż u jinstab il-mandant jew mandanti. Qalu li huma mħassba wkoll għax diversi persuni li kienu fil-mira tal-kitba ta’ Caruana Galizia u anke kollegi tagħha li jistgħu jkollhom informazzjoni importanti, baqgħu qatt ma ġewx mistoqsija. “Nikkonkludu li l-awtoritajiet Maltin mhux qed jikkunsidraw b’mod serju l-fatt li Caruana Galizia setgħet inqatlet minħabba l-iskrutinju tagħha fuq kwistjonijiet politiċi jew ta’ negozju.” 'Il-PM lest jilqa' t-talba għal monument li jfakkar Caruana Galizia' Ikkritikaw ukoll dawk li huma qed isejħu bħala 'kampanji ta' vilifikazzjoni,' kontra Caruana Galizia fosthom it-tneħħija tal-'mafkar' quddiem il-Qorti. Saħqu li l-Prim Ministru lanqas ma tahom assigurazzjoni li t-tneħħija tal-fjuri u x-xemgħat mhux se tibqa' s-seħħ u li 'l-mafkar ikun protett.' Madanakollu qalu wkoll li l-Prim Ministru qalilhom li jaċċetta applikazzjoni biex isir monument permanenti li jfakkar lil Caruana Galizia. Saħqu li minkejja kritika li rċieva minn għaqdiet lokali u internazzjonali, waqt il-laqgħa l-Prim Ministru baqa' ma kkomettix ruħu li jitlob għar-riżenja ta' Jason Micallef minn Ċerpersin tal-Valletta 2018. 'Fl-interess pubbliku li l-ġurnalisti jintervistaw u jsaqsu lill-Prim Ministru' L-organizzazzjonijiet qalu wkoll li filwaqt li l-Prim Ministru jkun disponibbli għall-midja waqt attivitajiet pubbliċi u anke waqt intervisti live fuq Facebook, mhux l-istess jgħodd għal waqt il-konferenzi tal-aħbarijiet. "Diversi ġurnalisti minn kmamar tal-aħbarijiet differenti lmentaw li ma ngħatawx il-permess li jintervistaw lill-Prim Ministru fl-aħħar sentejn," ikomlu jisħqu l-għaqdiet. Komplew jgħidu wkoll li diversi ġurnalisti ilmentaw li l-aċċess għall-informazzjoni minn dejjem kienet problema, iżda din iggravat fi żmien din l-amministrazzjoni. X'qed jirrikmandaw? L-organizzazzjonijiet qed jirrikmandaw lill-Prim Ministru biex: Fost oħrajn l-għaqdiet iltaqgħu wkoll mal-Ministru għall-Ġutizzja Owen Bonnici u mal-Avukat Ġenerali Peter Grech, flimkien ma' għadd ta' attivisti u ġurnalisti minn diversi kmamar tal-aħbarijiet. Is-sitt għaqdiet huma: